明發白沙灘聞布穀有感
作者：楊萬里
朝代：宋

paragraphs: 提壺勸我飲，杜鵑勸我歸。
不如布穀子，勸我勤耘耔。
我少貧且賤，不但無置錐。
筆耒墾紙田，黑水導墨池。
借令字堪煮，識字亦幾希。
啼饑如不聞，饑慣自不啼。
駿奔三十年，辛勤竟何爲。
髮從道塗白，面爲風雪黧。
夜來白沙灘，老命輕如絲。
洪濤舞一葉，呼天叫神祇。
生全乃偶然，人力初何施。
曉聞布穀聲，如在故山時。
坐令萬感集，初悟半世非。
一險靡不悔，數悔庸何追。
有田不歸耕，布穀真吾師。